**Úrskurður**

**Agamál nr. 46/2020-2021**

**Viðburður:** Leikur Álftaness gegn Sindra í 1. deild mfl. kk. sem leikinn var 26. apríl 2021.

**Kærði:** Dallas Morgan, leikmaður Sindra

**Atvikaskýrsla:** Dómarar leiksins

**Málavextir**

Hinn 27. apríl 2021 barst aga- og úrskurðarnefnd atvikaskýrsla dómara eftir framangreindan leik, sbr. 1. mgr. 6. gr. reglugerðar um aga- og úrskurðarmál (hér eftir reglugerðin), vegna atviks í leik Álftaness og Sindra í 1. deild mfl. kk. sem leikinn var 26. apríl 2021. Með skýrslu fylgdi myndband af atvikinu þar sem sést hvernig kærði slær í andlit leikmanns Álftaness.

**Atvikaskýrsla dómara**

Í atvikaskýrslu dómara kemur fram leikmaður nr. 23 hjá Sindra slái eða kýli leikmann nr. 6 í liði Álftaness í andlitið, frá bolta, af ásettu ráði og hafi leikmaður hlotið brottrekstrarvillu í kjölfarið. Þá segir að myndband hafi náðst af atvikinu.

**Greinargerð Sindra**

Aga- og úrskurðarnefnd barst greinargerð vegna málsins frá formanni körfuknattleiksdeildar Sindra 4. maí 2021. Í greinargerðinni kemur fram að stjórn körfuknattleiksdeildar Sindra vilji koma því á framfæri að líkt og myndbandsupptaka sýni glögglega hafi kærði beitt óþarfa hörku í atvikinu sem hafið endað með því að hann hafi slegið til leikmanns Álftaness í andlitið, sem sé hegðun sem ekki eigi heima inni á körfuboltavellinum. Þess er jafnframt beiðst að haft verði í huga að leikmaður Álftaness hafi gengið fram með mikilli hörku, ýtt kærða frá sér og einhver orðaskipti átt sér stað þeirra á milli sem hafi orðið til þess að kærði hafi brugðist við með fyrrgreindum hætti. Þá er þess einnig óskað að horft verði til þess að atvikið hafi átt sér stað fyrir rúmri viku, og síðan þá hafi verið spilaðir tveir leikir, sem ekki gætu talist jafn mikilvægir og leikir í úrslitakeppni, því síður í þriggja leikja seríu. Því muni leikbann í þeim leikjum sem fram undan væru verða töluvert meiri refsing en þeir almennu deildarleikir sem spilaðir hafi verið eftir að brotið hafi átt sér stað.

**Niðurstaða aga- og úrskurðarnefndar**

Í d. lið 1. mgr. 13. gr. reglugerðarinnar segir að hafi einstaklingi verið vísað af leikvelli eða keppnisstað vegna viljandi líkamsmeiðingar eða tilraunar til slíks skuli aga- og úrskurðarnefnd úrskurða viðkomandi í að minnsta kosti þriggja leikja bann nema atlagan hafi haft alvarlegar afleiðingar en þá er nefndinni heimilt að úrskurða viðkomandi í tímabundið leikbann í öllum flokkum. Það er mat aga- og úrskurðarnefndar að myndbandsupptaka sú sem fylgdi kæru sýni með óyggjandi hætti að í kjölfar stimpinga á milli kærða og leikmanns Sindra, fjarri þeim stað sem boltinn var, hafi kærði slegið þéttingsfast af ásetningi í andlit andstæðings síns. Í ljósi þess að afleiðingar verknaðar hafi ekki haft alvarlegar afleiðingar telur aga- og úrskurðarnefnd hæfilegt að kærði sæti þriggja leikja banni.

**Úrskurðarorð**

Hinn kærði leikmaður, Dallas Morgan, skal sæta þriggja leikja banni vegna háttsemi sinnar í leik Álftaness og Sindra í 1. deild mfl. kk. sem leikinn var 26. apríl 2021.

Reykjavík, 5. maí 2021

**Birkir Guðmundarson, varaformaður**

**Hrefna Dögg Gunnarsdóttir, varaformaður**

**Kristinn G. Kristinsson**

**María Káradóttir**